[**π. Βασίλειος Θερμός-φίλοι**](https://www.facebook.com/%CF%80%CE%92%CE%B1%CF%83%CE%AF%CE%BB%CE%B5%CE%B9%CE%BF%CF%82-%CE%98%CE%B5%CF%81%CE%BC%CF%8C%CF%82-%CF%86%CE%AF%CE%BB%CE%BF%CE%B9-259219108087987/?__xts__%5B0%5D=68.ARBtY5D2LwaSW7EAeN3kTzBIzVeN23FSEDzrCa6tKixYIUszUv2m_yKo5gIyGowmioSILQMmeMT87du1pPu6sQSL9_81dO3yhwOBM77uFH1vgRWcQCFdSXWE_9E8yGGzYPxBJTyYq0Gf1sO2SEXK9sQLf-SCkdRol-4lC6hVKtfg37xMeTUxXoFR8l8v8UBh8QsU4wyLWUUs7ZqrY_5cfxoZe8-AUTKrpkAnE4AwBlQC70wf4_-WwAe8tsHMzXHf3wfna6Tzg5OqEkJk9RtfdvCKYhqu9fmdGDB62EbWUGB_ShTLIowCRKxrEiKvrE02LYmB-yBvAckJU_fL&__xts__%5B1%5D=68.ARA_FUhXEena8B1-k7fIqq-OyL0NPppzeP5_HPAfk7yLxhXLso4fJ5FlkWWFMc1jOocP52hsk2Gz86fmh4uJTmrsuaV646hOOC73YzoZTNskmC4uXqZh7rsym4CS3mWDN1mAn1-85JBMhwKVWxha0xwUxHLhEJFxBm40KGv9O3A609PNkFLwPshMWTJdlhPJ2xTuU4EnlGxZ-e2ejmubkBKW7TZCaGMLTAX7azECqzaArJD3UJWbMY0d_QfctTOF9Ex-yghCiDByMI7wpOvqeyhH41YzOuqkJthsvgJ_jMNNLdat65XkFg&hc_ref=ART08ZKQ09TmRy-RiQWX5I9_BM2GWfx1XHSiahW6hKfIcnSu7zHaniHKv3XOITjKdZw&fref=nf&__tn__=kC-R)

· Αντιμετωπίζοντας την πρόκληση της κοινωνίας του θεάματος ( και ας αφήσουμε προσωρινά το αν είναι κάποιος χριστιανός ή όχι, αλλά ας πάρουμε απλά έναν άνθρωπο που θέλει να είναι αξιοπρεπής και φυσιολογικός), χρειάζεται να μάθει κάποιος να αντιστέκεται μπροστά στη σαγήνη. Αν δεν το κάνει, θα φτάσει σε σημείο να αναπτύξει κάποιου είδους εξάρτηση.

Δεν είναι τυχαίο που η εποχή μας είναι η εποχή των εξαρτήσεων, όχι μόνο από παράνομες ουσίες, που υπήρχαν πάντα ,αλλά και από νόμιμες εξαρτήσεις, όπως το κάπνισμα, το αλκοόλ, το φαγητό, την τηλεθέαση, τα ηλεκτρονικά παιχνίδια, τον υπολογιστή, το διαδίκτυο. Περνούμε ώρες μπροστά από την τηλεόραση κάθε μέρα μόνο και μόνο για να χαλαρώνουμε, να ηρεμούμε, να μας φεύγει το άγχος. Εάν δεν αντισταθεί κάποιος η κοινωνία του θεάματος γίνεται εξαρτησιογόνος. Έτσι, λοιπόν, και να μην είναι κάποιος χριστιανός, απλώς να θέλει να είναι συγκροτημένος και ώριμος, χρειάζεται να αντισταθεί απέναντι στη σαγήνη για να μην πάθει εξάρτηση.

Τι περισσότερο έχει ο χριστιανός να κάνει απέναντι στην κοινωνία του θεάματος; Δεν εννοούμε κατ' ανάγκη να σταματήσει να βλέπει τηλεόραση, σοβαρές ταινίες ή αξιόλογες εκπομπές. Μπορεί όμως να κάνει ένα πρόγραμμα, να επιβληθεί στον εαυτό του και να πει: << τώρα τελείωσε, το κλείνω >>.
Ο χριστιανός χρειάζεται επίσης κάτι παραπάνω εδώ να προσέξει. Η κοινωνία του θεάματος, στην προσπάθειά της να μας σαγηνεύει, χρησιμοποιεί τον πιο γνώριμο τρόπο σαγήνης που ξέρει η ανθρωπότητα από την αρχή της : τον ερωτισμό. Δηλαδή προκειμένου να πετύχει το σκοπό της, χρησιμοποιεί το ανθρώπινο σώμα και τα ανθρώπινα συναισθήματα. Είτε εμπορικοποιεί το ανθρώπινο σώμα με τη γυμνότητά του και στηρίζει διαφημίσεις πάνω σ' αυτή, είτε εμπορικοποιεί τον έρωτα δημιουργώντας ρομαντικές ιστορίες. Εδώ ο χριστιανισμός έχει πολύ μεγάλο αγώνα.

Η κατάχρηση αυτού του ερωτισμού, η υπερβολή του ερωτισμού από την κοινωνία του θεάματος, έφερε τα πράγματα σε τέτοιο σημείο που να επιφέρει δομικές αλλοιώσεις στον ψυχισμό. Η εξάρτηση που μπορεί να πάθει ο άνθρωπος από την εμπορικοποίηση του σώματος είναι δυνατόν να τον κάνει ανίκανο να αγαπήσει. Διότι η έμφαση που δίνεται στην απόλαυση των αισθήσεων, καταλήγει στο ναρκισσισμό, ενώ η αγάπη απαιτεί άλλες ικανότητες. Μερικές φορές μάλιστα για να μπορέσουμε να αγαπήσουμε πρέπει να μειώσουμε την απόλαυση. Με την νηστεία και κάθε είδους άσκηση μειώνουμε τις απολαύσεις για να μπορέσουμε να αγαπήσουμε περισσότερο το Θεό και τους ανθρώπους.

Σήμερα αν προσέξετε την ορολογία που χρησιμοποιείται, για τους περισσότερους ταυτίζεται η απόλαυση με τη χαρά. Θέλουν να μιλήσουν για απόλαυση και λένε << χαρά >>. Αυτό είναι σοβαρότατο λάθος. Διότι την απόλαυση την δίνει η ικανοποίηση των ορμών των αισθήσεων ή των εγωιστικών ορμών στον άνθρωπο, ενώ τη χαρά τη δίνει η αγάπη. Αν το φιλοσοφήσετε λίγο θα δείτε ότι χαρά νιώσατε σε καταστάσεις που οφείλονται σε διαπροσωπικές σχέσεις, π.χ. σε μια όμορφη στιγμή με τους γονείς σας, ή με τ' αδέρφια σας, με φίλες και με φίλους, ή μέσα στο γάμο σας με τον/την σύζυγο, ή με τα παιδιά. Η αγάπη μέσα στη διαπροσωπική σχέση είναι που δημιουργεί χαρά.

Όταν ο άνθρωπος δεν γνωρίζει αυτή τη διάκριση μεταξύ χαράς και απόλαυσης, πέφτει στην παγίδα των απολαύσεων ( φαγητού, καταναλωτισμού, ανέσεων, ερωτισμού, δηλαδή σεξουαλικοποιμένης απόλαυσης χωρίς συναισθήματα ), οπότε κινείται μόνο στο επίπεδο της απόλαυσης, τη χαρά δεν τη φτάνει.

Εάν υποταχθεί στην κοινωνία του θεάματος, και μέσα του εγκατασταθεί η συνήθεια της απόλαυσης, είναι δυνατόν να χάσει την ικανότητά του να φτάσει την χαρά, να ανέβει πιο πάνω. Κινδυνεύει να γίνει άνθρωπος που δεν θα είναι ικανός να χαίρεται και να αγαπά. Άμα χάσει την ικανότητα για αγάπη έχει χαθεί το βασικό στοιχείο του ανθρώπου, χάθηκε η χριστιανική ιδιότητα εντελώς. Διότι αυτή βασίζεται στην αγάπη :<<Αγαπήσεις Κύριον τον Θεό σου, εξ όλης της καρδίας σου και εξ όλης της ισχύος σου και εξ όλης της διανοίας σου και τον πλησίον σου ως εαυτόν>>.

Μόλις υποβαθμιστεί η ικανότητα για αγάπη, όχι μόνο χάνεται ο χριστιανός, αλλά ξεπέφτει και ο άνθρωπος. Άρα ζούμε σε μια κοινωνία η οποία μέσα από το θέαμα κάνει ό,τι μπορεί για να χάσουμε την ικανότητα να αγαπάμε. Επομένως πρέπει να το λάβουμε σοβαρά αυτό υπ' όψη στην στάση μας απέναντι στην κοινωνία του θεάματος , στην ασκητική την οποία θα εφαρμόσουμε απέναντι στην κοινωνία του θεάματος και απέναντι στην κοινωνία της κατανάλωσης, η οποία πορεύεται μαζί με την κοινωνία του θεάματος. Θέαμα και κατανάλωση πάνε μαζί.

Από το βιβλίο: " Διαδρομές αγάπης και γνώσης " ,κεφ. : Τι σημαίνει να είσαι χριστιανός στον 21ο αιώνα • εκδόσεις Αρχονταρίκι

